<classify> KATIBU Mkuu wa Wizara ya Elimu, Sayansi na Teknolojia, Dk Leonard Akwilipo, amesema serikali ipo katika mchakato wa kuanda mitaala mipya itakayowasaidia walimu pamoja na wakufunzi katika shughuli zao za ufundishaji. Akizungumza katika kuhitimisha mafunzo ya walimu wa shule za msingi kwa walimu wanaofundisha darasa la kwanza na la pili katika masomo ya kusoma, kuandika na kuhesabu, Dk Akwilipo alisema kupitia mitaala mipya anaamini itasaidia walimu kwenye ufundishaji.Alionya baadhi ya vitendo visivyofuata weledi kama walimu kuchukua video za wanafunzi pale wanaposhindwa kujibu kitu fulani ambapo walimu wamekuwa wakisambaza video hizo mitandaoni. Alisema itakuwa ni aibu kubwa kwao kama bado kutakuwa na tatizo la kutojua kusoma, kuandika na kuhesabu kwa wanafunzi baada ya walimu hao kurudi katika vituo vyao vya kazi baada ya kupokea mafunzo hayo.Aliwasihi walimu wazidi kuwasisitiza wazazi kuhusu umuhimu wa kuwa karibu na watoto wao na kufuatilia maendeleo yao kwa sababu wao ndio watu wanaokaa nao muda mrefu zaidi ukilinganisha na muda wanaokua na walimu wao. Kwa upande mwingine Mratibu wa mafunzo hayo, Ombeni Mbwillo alisema mafunzo hayo kwa walimu yalifanyika kwa awamu mbili na yalihusisha wakufunzi kutoka chuo vya ualimu, maofisa kutoka wizara ya elimu, Tamisemi ,wadhibiti ubora elimu na walimu kutoka wilaya za Biharamulo, Muleba, Kwimba,Sengerema na Misungwi.  <topic>: kitaifa 